ایران وایي په مظاهرو کې "بهرني ایجنټان" لاس لري
د ایران حکومت نن د اعتراضونو په دریمې ورځ چې تر اوسه دوه تنه په کې وژل شوي دي، خبرداری ورکړ چې مظاهره کوونکي به گرانه بیه پرې کړي.
په ټولنیزو رسنیو کې خپرې شوي ویډیوگانې ښیي چې د ایران په گوټ گوټ کې زرگونه کسان مظاهرې کوي او پولیسو پر مظاهره چیانو ډزې هم کړې دي. د ایران یوه چارواکي حبیب الله خجسته پور د دوو اعتراض کوونکو وژنه تائید کړه، خو پړه یې پر "بهرنیو ایجنټانو" واچوله. ښاغلي خجسته پور رسنیو ته وویل "په دې اعتراضونو کې د تکفیري ډلې او بهرنيو استخباراتو لاس ښکاري. له بده مرغه په دې اخ و ډب کې دوه ایراني اتباع وژل شوي خو د پولیس، پوځ یا امنیتي ځواکونو له خوا د مرمۍ یو ډز هم ندی شوی. " په راپورونو کې ویل شوي چې په کرمانشاه، شهرکرد، بندرعباس، زنجان، خرم اباد او اهواز کې هم اعتراضونو دوام لري. په ایران کې دننه ځینو رسنیو د دغه هېواد د چارواکو په قول ویلي چې شاوخوا ۸۰ تنه اعتراض کوونکي تېره شپه نیول شوي دي. د ایران د کورنیو چارو وزیر ویلي چې د تاوتریخوالي له ویرې او دهشت خپرونکو دغو اعمالو سره به مقابله وشي. د امریکا د متحدو ایالاتو ولسمشر ډونالډ ټرمپ د ایران د اعتراضونو په اړه په ټویټر کې د ایران د ولس ملاتړ کړی دی. "ټوله نړۍ پوهېږي چې د ایران خلک تغیر غواړي او د ایران رژیم د امریکا د متحدو ایالاتو د ستر پوځ تر ستر قدرت وروسته، د ایران له ولسه وېرېږي." د امریکا د سنا مجلس جمهوري غوښتونکي غړي جان مکېن هم ایراني لاریون کوونکو زړور بللي دي او پر ټوېټر یې لیکلي دي. "د ایران خلک له ډېرې مودې راهیسې د خپل حکومت تر فشار لاندې ځپل شوي، داسې حکومت چې تر خپلو وګړو په بهر کې د بې ثباتۍ له خپرولو سره زیاته علاقه لري. امریکا له هغو زړورو مظاهره چیانوسره ولاړه ده چې ازادي، سوله او په ایران کې د اداري فساد پای ته رسېدل غواړي." ایراني چارواکو ویلي چې په ټولنیزو رسنیو باندې اکثره راپورونه د تهران له سیمه ایز سیال سعودي عربستان او په اروپا کې د تعبیدي ډلو څخه سرچینه اخیستي.